કર્સ્ડ ફેમિલી યાને શાપિત પરિવારો, હોન્ટેડ હાઉસ એવું બધું તેણે બહુ સાંભળ્યું હતું. લંડનની ક્લબોમાં તો એવા ફેસ્ટિવલ પણ ઉજવાતા અને લોકો ડરામણાં કપડાં પહેરીને એકમેકને ડરાવવાનો આનંદ પણ માણતા. પણ એ તો ફક્ત મનોરંજન હતું. અહીં તો એ પોતે જ એવી વાસ્તવિક ભયાવહતામાંથી પસાર થઈ રહ્યો હતો. જેમ્સે કહ્યું તેમ, જો આ બધું ખોટું છે તો પણ એકવાર તો એ સાબિત કરવું જ રહ્યું, અને એ માટે એકવાર તો મથામણ કરવી જ પડશે, અને એ માટે એક વાર આ જેમ્સનો ભરોસો ય કરવો પડશે. બાળપણથી જ એકલપંડે જીવેલા વિલી માટે કોઈને અંગત ગણવાનું જરા મુશ્કેલ હતું, પણ હવે છૂટકો ન હતો.